SL Uradni list Evropske unije C 362/1

MNENJE KOMISIJE

z dne 29. oktobra 2015

o načrtu za odlaganje radioaktivnih odpadkov, nastalih v tretji in četrti fazi razgradnje jedrske elektrarne Bohunice A-1 v Slovaški republiki

(Besedilo v slovaškem jeziku je edino verodostojno)

(2015/C 362/01)

Spodnja ocena je izvedena v skladu z določbami Pogodbe Euratom, brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 30. marca 2015 v skladu s členom 37 Pogodbe Euratom od vlade Slovaške republike prejela splošne podatke o načrtu za odlaganje radioaktivnih odpadkov, nastalih v tretji in četrti fazi razgradnje jedrske elektrarne Bohunice A-1.

Na podlagi teh podatkov in dodatnih informacij, ki jih je Komisija zahtevala 30. aprila 2015, slovaški organi pa so jih predložili 10. junija 2015, ter po posvetovanju s skupino strokovnjakov je Komisija oblikovala naslednje mnenje:

1. Razdalja med navedeno elektrarno in najbližjo točko na ozemlju druge države članice, v tem primeru Češke republike, znaša 38 km, avstrijska in madžarska meja pa sta od elektrarne oddaljeni 55 oziroma 62 km.

2. Med običajnim postopkom razgradnje ni verjetno, da bi izpusti tekočih in plinastih snovi povzročili izpostavljenost prebivalstva v drugi državi članici, ki bi bila pomembna z zdravstvenega vidika, ob upoštevanju mejne doze iz novih temeljnih varnostnih standardov (Direktiva Sveta 2013/59/Euratom (2)).

3. Trdni zelo nizko in nizko radioaktivni odpadki bodo začasno deponirani na kraju samem, dokler ne bodo premeščeni na pooblaščeno nacionalno odlagališče radioaktivnih odpadkov v Mochovcah na Slovaškem. Trdni srednje do visoko radioaktivni odpadki bodo deponirani na kraju samem, dokler ne bo na voljo nacionalno odlagališče.

4. Trdni neradioaktivni odpadki ali odpadne snovi, ki ustrezajo ravni opustitve nadzora, bodo izvzeti iz regulativnega nadzora in odstranjeni kot običajni odpadki ali ponovno uporabljeni ali reciklirani. To je treba opraviti v skladu z merili iz novih temeljnih varnostnih standardov (Direktiva 2013/59/Euratom).

5. V primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila pomembna z zdravstvenega vidika, ob upoštevanju referenčnih nivojev iz novih temeljnih varnostnih standardov (Direktiva 2013/59/Euratom).

Komisija zato meni, da izvajanje načrta za odlaganje radioaktivnih odpadkov, nastalih v tretji in četrti fazi razgradnje jedrske elektrarne Bohunice A-1 v Slovaški republiki, tako med običajnim obratovanjem kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb novih temeljnih varnostnih standardov (Direktiva 2013/59/Euratom).

V Bruslju, 29. oktobra 2015 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, Direktive 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L 13, 17.1.2014, str. 1).